Paterna reforça la presència policial en el centre de salut de La Coma
13/08/2021

# Paterna reforça la presència policial en el centre de salut de La Coma

[![Paterna reforça la presència policial en el centre de salut de la Coma](/images/noticias/2021/08/junta-local-seguridad-xl.jpg)](/images/noticias/2021/08/junta-local-seguridad-xl.jpg)

13.08.2021

La major presència policial permetrà, tal com ha afirmat la Tinenta Alcalde de Seguretat, Nuria Campos, que el personal sanitari puga desenvolupar la seua activitat amb normalitat i atendre els veïns i veïnes del barri que requerisquen d'assistència mèdica.

Paterna reforçarà la presència policial en el centre de Salut de la Coma des de la setmana vinent. Així es va acordar ahir en Junta Local de Seguretat Extraordinària que el consistori va convocar amb l'objectiu de buscar solucions que permeten assegurar l'atenció mèdica primària als veïns i veïnes de La Coma i augmentar la seguretat del personal sanitari.

Així doncs, la Tinenta Alcalde de Seguretat i alcaldessa en funcions, Nuria Campos, va reunir el subdelegat del Govern en funcions, Miguel Ángel Aragó, a responsables sanitaris del Departament de salut València-Arnau de Vilanova- Lliria, María Jesús Arilla, Juan Carlos Campos, Julia Vindel i Noelia Pastor, al Comissari Cap de la Policia Local, Rafael Mestre, a l'Inspector Cap de Policia Nacional a Paterna, Fernando Reboiras i a l'inspector Luis Maicas de la Policia Autonòmica que, al costat del Tinent Alcalde de Sanitat, Julio Fernández, i tècnics municipals, van abordar la problemàtica que aquesta setmana va provocar que, després de produir-se la baixa simultània de tres doctors, durant dos dies no pogueren atendre's les cites presencials de Medicina General en aquest consultori i es derivara als pacients al centre d'El Clot.

Encara que la Conselleria de Sanitat ja ha reposat el servei amb dos metges de família, “des de l'Ajuntament hem proposat aquesta trobada per a coordinar accions entre administracions i forces de seguretat, amb l'objectiu que l'atenció mèdica per als veïns i veïnes de la Coma es desenvolupe amb normalitat”, ha afirmat la Tinenta Alcalde Campos.

D'aquesta manera, la Junta Local de Seguretat va acordar la coordinació de Policia Local, Policia Nacional i Policia Autonòmica per a incrementar de manera notable des de la setmana vinent la presència d'efectius policials, augmentar la vigilància i vetlar per la seguretat del personal sanitari.

“La major presència policial permetrà”, ha afirmat Campos, “que el personal sanitari puga exercir la seua activitat i continuar atenent els veïns i veïnes del barri que requerisquen d'assistència mèdica”.

A més, una altra de les mesures a adoptar serà el reforç de la seguretat privada en les instal·lacions del centre, que també es coordinarà amb els agents policials.

Per part seua, el Tinent Alcalde de Sanitat, Julio Fernández, ha afirmat que “aquestes mesures extraordinàries de coordinació entre administracions permetran que els professionals sanitaris desenvolupen el seu treball en condicions de major seguretat i, per tant, que els nostres veïns i veïnes puguen ser atesos pels serveis mèdics quan ho necessiten”.